 তথ্যবিবরণী নম্বর : ১০৬৬

**বাংলাদেশের ঝুঁড়ি এখন খাদ্যে পরিপূর্ণ**

**-- কৃষিমন্ত্রী**

ঢাকা, ২০ ফাল্গুন (৫ মার্চ) :

কৃষিমন্ত্রী ড. মোঃ আব্দুর রাজ্জাক বলেছেন, বাংলাদেশ একসময় খাদ্য ঘাটতি ও দুর্ভিক্ষের দেশ হিসেবে পরিচিত ছিল। কিন্তু এখন আর সেই পরিচিতি নেই। প্রধানমন্ত্রী শেখ হাসিনার নেতৃত্বে সেই বাংলাদেশ এখন খাদ্যে স্বয়ংসম্পূর্ণ। প্রধানমন্ত্রী সারা পৃথিবীকে দেখিয়ে দিয়েছেন বাংলাদেশ তলাবিহীন ঝুঁড়ি নয়। বরং বাংলাদেশের ঝুঁড়ি খাদ্যে পরিপূর্ণ।

কৃষিমন্ত্রী আজ ঢাকার আফতাব নগরে বৃহত্তর ময়মনসিংহ সোসাইটির (বনশ্রী-আফতাবনগর) মিলনমেলায় প্রধান অতিথির বক্তৃতায় এ কথা বলেন।

কৃষিমন্ত্রী বলেন, দেশ খাদ্যে স্বয়ংসম্পূর্ণ হওয়ায় ও মানুষের ক্রয় সামর্থ্য বৃদ্ধি পাওয়ায় মোটা চালের চাহিদা দিন দিন কমছে। মানুষ এখন মোটা চাল খেতে চায় না।

অনুষ্ঠানে বৃহত্তর ময়মনসিংহ সোসাইটির (বনশ্রী-আফতাবনগর) সভাপতি কাজী আতাউর রহমানের সভাপতিত্বে অন্যান্যের মধ্যে বক্তব্য রাখেন সোসাইটির সাধারণ সম্পাদক খন্দকার আনিসুর রহমান, জাতীয় মানবাধিকার কমিশনের পরিচালক আল মাহমুদ ফায়জুল কবির, চাঁদপুরের চিফ জুডিশিয়াল ম্যাজিস্ট্রেট মুহাম্মদ সামছুল ইসলাম, মিলনমেলা বাস্তবায়ন কমিটির আহ্বায়ক শাহ মোঃ ফিরোজ এবং সদস্যসচিব খাদেমুল ইসলাম।

#

কামরুল/মাসুম/মোশারফ/সেলিম/২০২১/২৩১০ ঘণ্টা

 তথ্যবিবরণী নম্বর : ১০৬৫

**বাংলাদেশ সাম্প্রদায়িক সম্প্রীতির পুণ্যভূমি**

**-- ধর্ম প্রতিমন্ত্রী**

লোহাগাড়া (চট্টগ্রাম), ২০ ফাল্গুন (৫ মার্চ) :

ধর্ম প্রতিমন্ত্রী মোঃ ফরিদুল হক খান বলেছেন, বাংলাদেশ উন্নয়নের রোল মডেল হিসেবে বিশ্বে পরিচিতি লাভের পাশাপাশি সাম্প্রদায়িক সম্প্রীতির পুণ্যভূমির স্বীকৃতি অর্জন করেছে। ধর্ম যার যার, উৎসব সবার, রাষ্ট্র সবার-এ আদর্শ ধারণ করে বাংলাদেশের উন্নয়ন অগ্রযাত্রা এগিয়ে যাচ্ছে।

প্রতিমন্ত্রী আজ চট্টগ্রামের লোহাগাড়ায় খোসাঙ্গের পাড়া মহাবোধি বিহার কমপ্লেক্স ময়দানে কর্মজ্যোতি জিনানন্দ মহাথেরো জাতীয় অন্ত্যেষ্টিক্রিয়া উদ্‌যাপন পরিষদ আয়োজিত কর্মজ্যোতি জিনান্দ মহাথেরোর জাতীয় অন্ত্যেষ্টিক্রিয়া অনুষ্ঠানে প্রধান অতিথির বক্তৃতায় এ কথা বলেন।

প্রতিমন্ত্রী বলেন, কর্মবীর ভদন্ত জিনানন্দ মহাথেরোর প্রয়াণ সমগ্র বৌদ্ধ সম্প্রদায়ের জন্য এক অপূরণীয় ক্ষতি। তাঁর কর্মময় জীবন পর্যালোচনা করলে জানা যায় তিনি আজীবন মানবতার কল্যাণে নিবেদিত ছিলেন। তিনি বলেন, গৌতম বুদ্ধের আদর্শের ধারক ও বাহক এবং থেরোবাদ আদর্শের প্রতীক ভদন্ত জিনানন্দ মহাথেরো অসাম্প্রদায়িক চেতনা সমৃদ্ধ বাংলাদেশ বিনির্মাণে অত্যুজ্জ্বল ভূমিকা রেখে গেছেন।

কর্মজ্যোতি জিনান্দ মহাথেরোর জাতীয় অন্ত্যেষ্টিক্রিয়া উদযাপন পরিষদ আয়োজিত কর্মজ্যোতি জিনান্দ মহাথেরোর জাতীয় অন্ত্যেষ্টিক্রিয়া অনুষ্ঠানে উদ্বোধন করেন পার্বত্য চট্টগ্রাম বিষয়ক মন্ত্রী বীর বাহাদুর উশৈসিং, স্বাগত বক্তব্য রাখেন প্রধানমন্ত্রীর বিশেষ সহকারী ও বাংলাদেশ আওয়ামী লীগের দপ্তর সম্পাদক ব্যারিস্টার বিপ্লব বড়ুয়া। প্রধান সদ্ধর্মদেশক হিসেবে বক্তব্য রাখেন বাংলাদেশ সংঘরাজ ভিক্ষু মহাসভার সভাপতি জ্ঞাননিধি মহাথেরো।

অনুষ্ঠানে বিশেষ অতিথি হিসেবে বক্তব্য রাখেন জাফর আলম এমপি, মনোরঞ্জন শীল গোপাল এমপি, ওয়াসিকা আয়শা খান এমপি, চট্টগ্রাম রেঞ্জের ডিআইজি মোঃ আনোয়ার হোসেন, চট্টগ্রামের জেলা প্রশাসক, মোঃ মমিনুর রহমান, চট্টগ্রামের পুলিশ সুপার এস এম রশিদুল হক এবং বাংলাদেশ আওয়ামী লীগের ধর্ম বিষয়ক সম্পাদক এডভোকেট সিরাজুল মোস্তফা প্রমুখ।

#

আনোয়ার/মাসুম/মোশারফ/সেলিম/২০২১/২৩১০ ঘণ্টা

 তথ্যবিবরণী নম্বর : ১০৬৪

**বঙ্গবন্ধুকন্যা ও তাঁর সরকার খেলাধুলাবান্ধব**

**-- তথ্যমন্ত্রী**

চট্টগ্রাম, ২০ ফাল্গুন (৫ মার্চ) :

তথ্যমন্ত্রী ও বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, বঙ্গবন্ধুকন্যা শেখ হাসিনা ও তাঁর নেতৃত্বাধীন আওয়ামী লীগ সরকার খেলাধুলাবান্ধব। তিনি নিজেও একজন খেলাধুলাবান্ধব প্রধানমন্ত্রী। তাঁর হাত ধরেই বাংলাদেশ ক্রিকেটে টেস্ট মর্যাদা পেয়েছে।

আজ চট্টগ্রামের রাঙ্গুনিয়া উপজেলার পদুয়া বহুমুখী উচ্চ বিদ্যালয় মাঠে মুক্তিযুদ্ধের অন্যতম সংগঠক মরহুম এডভোকেট নুরুচ্ছফা তালুকদার স্মৃতি গোল্ডকাপ ফুটবল টুর্নামেন্টের ফাইনাল খেলা ও পুরস্কার বিতরণ অনুষ্ঠানে প্রধান অতিথির বক্তব্যে মন্ত্রী এ সকল কথা বলেন।

তিনি বলেন, আমাদের মেয়েরা ভারতের মেয়েদের হারিয়ে দিয়ে এশিয়া কাপে চ্যাম্পিয়ন হয়েছে। আমাদের যুব ক্রিকেট টিম বিশ্বকাপে জয়লাভ করে বিশ্ব চ্যাম্পিয়ন হয়েছে। আমাদের প্রধানমন্ত্রী এবং বাংলাদেশ সরকার খেলাধুলাবান্ধব সরকার বিধায় এসব সম্ভব হয়েছে ।

বঙ্গবন্ধু শিশু কিশোর মেলা রাঙ্গুনিয়া উপজেলা শাখার উদ্যোগে আয়োজিত টুর্নামেন্টের ফাইনাল খেলায় সভাপতিত্ব করেন ইউপি চেয়ারম্যান গোলাম কবির তালুকদার। বঙ্গবন্ধু শিশু কিশোর মেলার শিশু সদস্য আদেল সাদিক মাহমুদ খেলার উদ্বোধন করেন। সংবর্ধিত অতিথি ছিলেন রাঙ্গুনিয়া পৌরসভার মেয়র মোঃ শাহজাহান সিকদার। বিশেষ অতিথি ছিলেন রাঙ্গুনিয়া উপজেলা নির্বাহী কর্মকর্তা মোঃ মাসুদুর রহমান, সুখবিলাস ফিসারিজ এন্ড প্লান্টেশনের চেয়ারম্যান এরশাদ মাহমুদ, ইডেন ইংলিশ স্কুলের চেয়ারম্যান খালেদ মাহমুদ এবং চান্দগাঁও শান্তিময় বিহারের অধ্যক্ষ বোধিশ্রী ভিক্ষু।

ড. হাছান মাহমুদ বলেন, তরুণদের শারীরিক ও মানসিক বিকাশের জন্য খেলাধুলার বিকল্প নেই। খেলাধুলার আয়োজনের মাধ্যমে তাদের সৃজনশীল কাজকর্মে যুক্ত রাখতে হবে। খেলাধুলার অনুপস্থিতির কারণে এখন আমাদের তরুণরা অনেক ক্ষেত্রে বিপথগামী হচ্ছে। তিনি বলেন, সামাজিক যোগাযোগ মাধ্যমের অতিরিক্ত আসক্তির বিরূপ প্রভাবও পড়ছে আমাদের কিশোর তরুণদের উপর। সেজন্য এভাবে নানা ধরনের টুর্নামেন্ট আয়োজনের মাধ্যমে খেলাধুলা চালু রাখা অত্যন্ত জরুরি।

রাঙ্গুনিয়ার খেলাধুলা সম্পর্কে তথ্যমন্ত্রী বলেন, আমাদের রাঙ্গুনিয়া খেলাধুলায় অত্যন্ত সমৃদ্ধ। জাতীয় ফুটবল দলে আমাদের ২/৩ জন খেলোয়াড় প্রতিবছরই থাকে। এখনও রাঙ্গুনিয়ার দুজন খেলোয়াড় জাতীয় দলে আছে। খেলোয়াড় সৃষ্টির জন্য এ ধরনের ফুটবল টুর্নামেন্টের আয়োজন প্রতি বছর করার জন্য আয়োজকদের উৎসাহ দেন ড. হাছান মাহ্‌মুদ।

রাঙ্গুনিয়ার উন্নয়ন সম্পর্কে তথ্যমন্ত্রী বলেন, দক্ষিণ রাঙ্গুনিয়ার কালিন্দীরানী সড়কের অনেক জায়গায় ভেঙে গেছে, তবে সড়কটির কাজ আগামী এক সপ্তাহ পরেই শুরু হবে। এই রাস্তাটি আরও বড় করে ১৮ ফুট প্রস্থ করার জন্য একটি প্রকল্প হাতে নেওয়া হয়েছে। এই সড়ক ও মরিয়মনগর ডিসি সড়কের প্রশস্তকরণের জন্য প্রকল্প নেওয়া হয়েছে, অতিসত্বর কাজ শুরু হবে।

অনুষ্ঠানে অন্যান্যের মধ্যে বক্তৃতা করেন আওয়ামী লীগ নেতা ইদ্রিছ আজগর, নজরুল ইসলাম তালুকদার, আবু জাফর চেয়ারম্যান, আবদুল কাইয়ুম তালুকদার, নুর কুতুবুল আলম, মুজিবুল হক হিরু, নাসির উদ্দিন সেলিম, জাহাঙ্গীর আলম তালুকদার বাদশা, আবদুর রউফ মাস্টার, আরিফুল ইসলাম চৌধুরী, আবু তাহের, কাউছার নূর লিটন, জাহেদুল আলম চৌধুরী আইয়ুব, মোহাম্মদ সেলিম, বদিউজ্জামান বদি প্রমুখ।

ফাইনাল খেলায় নাপিত পুকুরিয়া একতা’৭১ দলকে ১-০ গোলে হারিয়ে টুর্নামেন্টে চ্যাম্পিয়ন হয়েছে খুরুশিয়া জুনিয়র একতা সংঘ। পরে তথ্যমন্ত্রী ড. হাছান মাহ্‌মুদ বিজয়ী এবং রানার্স আপ দলের মধ্যে পুরস্কার প্রদান করেন।

#

আকরাম/মাসুম/মোশারফ/সেলিম/২০২১/২২৫০ ঘণ্টা

তথ্যবিবরণী নম্বর : ১০৬৩

**ইউনেস্কোতে জাতিসংঘের সকল দাপ্তরিক ভাষায়**

**বঙ্গবন্ধুর ঐতিহাসিক ৭ মার্চের ভাষণ বিষয়ক গ্রন্থের মোড়ক উন্মোচিত**

প্যারিস (ফ্রান্স), ৫ মার্চ :

ফ্রান্সের প্যারিসে বাংলাদেশ দূতাবাস ও ইউনেস্কোতে বাংলাদেশের স্থায়ী মিশনের উদ্যোগে প্রকাশিত ‘The Historic 7th March Speech of Bangabandhu Sheikh Mujibur Rahman : A World Documentary Heritage’ শীর্ষক গ্রন্থের মোড়ক আজ ইউনেস্কো সদর দপ্তরে উন্মোচন করা হয়। ইংরেজি, ফ্রেঞ্চ, স্প্যানিশ, আরবি, রুশ ও চীনা ভাষাভাষী ১২ জন রাষ্ট্রদূত ও ইউনেস্কোতে স্থায়ী প্রতিনিধিগণ গ্রন্থটির মোড়ক উন্মোচন করেন।

         ২০১৭ সালে বঙ্গবন্ধুর ঐতিহাসিক ৭ মার্চের ভাষণ ইউনেস্কোর মেমোরি অভ্‌ দ্য ওয়ার্ল্ড রেজিস্টারে ‘বিশ্ব প্রামাণ্য ঐতিহ্য’ হিসেবে অন্তর্ভুক্ত হওয়ার পর এই প্রথম এ ঐতিহাসিক ভাষণ জাতিসংঘের সকল দাপ্তরিক ভাষায় অনুদিত হলো। কোভিড পরিস্থিতি বিবেচনায় ইউনেস্কো সদর দপ্তরে শুধু আমন্ত্রিত অতিথিদের উপস্থিতিতে গ্রন্থটির মোড়ক উন্মোচন করা হয় এবং দূতাবাসের সামাজিক যোগাযোগ মাধ্যমে অনুষ্ঠানটি সরাসরি সম্প্রচার করা হয়। যৌথভাবে ‘The Historic 7th March Speech of Bangabandhu Sheikh Mujibur Rahman : A World Documentary Heritage’ গ্রন্থের মোড়ক উন্মোচন করেন ইউনেস্কোতে নিযুক্ত অস্ট্রেলিয়া, ইংল্যান্ড, ফ্রান্স, আইভোরি কোস্ট, সেনেগাল, স্পেন, কিউবা, সৌদি আরব, মৌরিতানিয়া, কুয়েত, রাশিয়া, চীন ও বাংলাদেশের রাষ্ট্রদূত ও স্থায়ী প্রতিনিধিগণ। প্রকাশিত এ গ্রন্থে বাংলাদেশের রাষ্ট্রপতি মোঃ আবদুল হামিদ, প্রধানমন্ত্রী শেখ হাসিনা, শিক্ষামন্ত্রী ডা. দীপু মনি এবং পররাষ্ট্র মন্ত্রী ড. এ কে আব্দুল মোমেনের বাণী অন্তর্ভুক্ত হয়েছে।

          অনুষ্ঠানে ফ্রান্সে নিযুক্ত বাংলাদেশের রাষ্ট্রদূত ও ইউনেস্কোতে বাংলাদেশের স্থায়ী প্রতিনিধি কাজী ইমতিয়াজ তার বক্তব্যে জাতির পিতা বঙ্গবন্ধু শেখ মুজিবুর রহমানের স্মৃতির প্রতি শ্রদ্ধা জ্ঞাপন করেন। তিনি বলেন, ঐতিহাসিক ৭ই মার্চের ভাষণ ছিল মূলত বাংলাদেশের স্বাধীনতার ঘোষণা। এ ভাষণ দীর্ঘ নয় মাসের মুক্তি সংগ্রামে মূল অনুপ্রেরণা হিসেবে কাজ করেছে। তিনি যৌথভাবে এ গ্রন্থ উন্মোচনে অংশগ্রহণকারী সকল দেশের রাষ্ট্রদূত ও স্থায়ী প্রতিনিধিদের আন্তরিক ধন্যবাদ জ্ঞাপন করেন। বঙ্গবন্ধুর ঐতিহাসিক ৭ মার্চের ভাষণ অনুবাদ এবং প্রকাশনার জন্য সংশ্লিষ্ট সকলকে আন্তরিক ধন্যবাদ ও কৃতজ্ঞতা জানান।

          অনুষ্ঠানে উপস্থিত সকল রাষ্ট্রদূত ও স্থায়ী প্রতিনিধিগণ তাঁদের সংক্ষিপ্ত বক্তব্যে বাংলাদেশের স্বাধীনতা সংগ্রামের সফল নেতৃত্ব প্রদান এবং বাংলাদেশ প্রতিষ্ঠায় বঙ্গবন্ধুর অবদানের কথা স্মরণ করেন এবং এ গুরুত্বপূর্ণ প্রকাশনার জন্য ইউনেস্কোতে বাংলাদেশের স্থায়ী মিশনের এ উদ্যোগের ভূয়সী প্রশংসা করেন। এ বিশ্ব প্রামাণ্য ঐতিহ্য বিশ্বময় ছড়িয়ে দেয়ার জন্য এ প্রকাশনা গুরুত্বপূর্ণ ভূমিকা পালন করবে বলে তাঁরা অভিমত ব্যক্ত করেন।

          উল্লেখ্য, বাংলাদেশ দূতাবাস, প্যারিস ও ইউনেস্কোতে বাংলাদেশের স্থায়ী মিশন বঙ্গবন্ধুর জন্মশতবর্ষে  ঐতিহাসিক ৭ মার্চ উদ্‌যাপন উপলক্ষে গৃহীত  তিন দিনব্যাপী বিশেষ অনুষ্ঠানমালার আজ ছিল প্রথম দিন। এ উপলক্ষে ৭ মার্চ দূতাবাসে এবং ৯ মার্চ ইউনেস্কো এর সাথে যৌথ উদ্যোগে দুইটি ওয়েবিনার অনুষ্ঠিত হবে।

#

ফয়সল/মাসুম/মোশারফ/সেলিম/২০২১/২২০০ ঘণ্টা

 তথ্যবিবরণী নম্বর : ১০৬২

**ঢাকায় পৌঁছেছে ‘শ্বেতবলাকা’**

ঢাকা, ২০ ফাল্গুন (৫ মার্চ) :

বাংলাদেশ ও কানাডা সরকারের মধ্যে জি-টু-জি ভিত্তিতে ক্রয় করা ৩টি ড্যাশ-৮ উড়োজাহাজের ৩য় উড়োজাহাজ ‘শ্বেতবলাকা’ ঢাকায় পৌঁছেছে। তিনটি ড্যাশ-৮ উড়োজাহাজের প্রথমটি ‘ধ্রুবতারা’ গত বছর ২৭ ডিসেম্বর বিমান বহরে যুক্ত হয় এবং দ্বিতীয় উড়োজাহাজ ‘আকাশ তরী’ ২৪ ফেব্রুয়ারি দেশে পৌঁছায়। প্রধানমন্ত্রী শেখ হাসিনা উড়োজাহাজটির নাম ‘শ্বেতবলাকা’ রেখেছেন।

বেসামরিক বিমান পরিবহন ও পর্যটন প্রতিমন্ত্রী মোঃ মাহবুব আলী আজ হযরত শাহজালাল আন্তর্জাতিক বিমানবন্দরে উপস্থিত থেকে নতুন উড়োজাহাজটি গ্রহণ করেন। এ সময় এভিয়েশন ফ্যানফেয়ারের অংশ হিসেবে উড়োজাহাজটিকে ওয়াটার ক্যানন স্যালুট দিয়ে স্বাগত জানানো হয়। বেসামরিক বিমান পরিবহন ও পর্যটন মন্ত্রণালয়ের সচিব মোঃ মোকাম্মেল হোসেন, বিমান বাংলাদেশ এয়ারলাইন্সের চেয়ারম্যান মোঃ সাজ্জাদুল হাসান, বেসামরিক বিমান চলাচল কর্তৃপক্ষের চেয়ারম্যান এয়ার ভাইস মার্শাল মোঃ মফিদুর রহমান ও বিমান বাংলাদেশ এয়ারলাইন্সের ব্যবস্থাপনা পরিচালক ও প্রধান নির্বাহী কর্মকর্তা ড. আবু সালেহ্ মোস্তফা কামাল এ সময় উপস্থিত ছিলেন।

এ সময় বিমান পরিবহন প্রতিমন্ত্রী জানান, বিমান বাংলাদেশ এয়ারলাইন্সের বহরে এই ড্যাশ- ৮ উড়োজাহাজগুলো যুক্ত হওয়ার ফলে বিমান তার অভ্যন্তরীণ, স্বল্প দুরত্বের আন্তর্জাতিক রুট ও আঞ্চলিক রুটগুলোতে ফ্লাইটের সংখ্যা বৃদ্ধি করবে। একই সাথে অভ্যন্তরীণ ও স্বল্প দূরত্বের আন্তর্জাতিক রুটে যাত্রীদের আরো উন্নত ইন-ফ্লাইট সেবা প্রদান করা সম্ভব হবে।

কানাডার বিখ্যাত এয়ারক্রাফট নির্মাতা প্রতিষ্ঠান ডি হ্যাভিল্যান্ড নির্মিত অত্যাধুনিক নতুন   
ড্যাশ ৮-৪০০ চুয়াত্তর সিট সংবলিত উড়োজাহাজ। পরিবেশবান্ধব এবং অত্যাধুনিক সুবিধা সংবলিত এ উড়োজাহাজে রয়েছে হেপা ফিল্টার প্রযুক্তি যা মাত্র ৪ মিনিটেই ব্যাকটেরিয়া, ভাইরাসসহ অন্যান্য জীবাণু ধ্বংসের মাধ্যমে উড়োজাহাজের অভ্যন্তরের বাতাসকে সম্পূর্ণ বিশুদ্ধ করে। এ উড়োজাহাজে বেশি লেগস্পেস, এলইডি লাইটিং এবং প্রশস্ত জানালা থাকায় ভ্রমণ হবে অধিক আরামদায়ক ও আনন্দময়।

বিমান বাংলাদেশ এয়ারলাইন্সের নতুন উড়োজাহাজটি বহরে যুক্ত হওয়ার পর মোট উড়োজাহাজের সংখ্যা হবে ২১টি । তন্মধ্যে ১৬টি নিজস্ব এবং ৫টি লিজ।

#

তানভীর/মাসুম/সাহেলা/রফিকুল/সেলিম/২০২১/২১০০ ঘণ্টা

তথ্যবিবরণী নম্বর : ১০৬১

**কোনো গোষ্ঠীকে পিছিয়ে রেখে উন্নত বাংলাদেশ গড়া সম্ভব নয়**

**---খাদ্যমন্ত্রী**

নওগাঁ, ২০ ফাল্গুন (৫ মার্চ) :

কোনো গোষ্ঠীকে পিছিয়ে রেখে উন্নত বাংলাদেশ গড়া সম্ভব নয় বলে মন্তব্য করেছেন খাদ্যমন্ত্রী সাধন চন্দ্র মজুমদার। তাই ক্ষুদ্র-নৃগোষ্ঠীর জীবন মানোন্নয়নে বর্তমান সরকার নিরলসভাবে কাজ করে যাচ্ছে। তিনি বলেন, বর্তমান সরকার এই ক্ষুদ্র নৃগোষ্ঠীর কথা চিন্তা করে প্রধানমন্ত্রীর কার্যালয়ে আলাদা একটি সেল গঠন করেছে। যাতে করে তারা সুশিক্ষায় শিক্ষিত হতে পারে এবং তাদের জীবন মান উন্নত করতে পারে।

আজ নওগাঁর ক্ষুদ্র নৃগোষ্ঠীর আর্থিক-সামাজিক জীবন মানোন্নয়নের লক্ষ্যে ১৩০জন সুফলভোগীদের মাঝে উন্নতমানের বকনা গরু ও গো-খাদ্য উপকরণ বিতরণ অনুষ্ঠানে প্রধান অতিথির বক্তব্যে মন্ত্রী এসব কথা বলেন।

বিএনপি নেতাকর্মীদের উদ্দেশ্যে মন্ত্রী বলেন, দেশে যখন করোনা ভাইরাস দেখা দেয় তখন তারা বলেছিল, করোনায় না খেয়ে অনেক মানুষ মারা যাবে। কিন্তু প্রধানমন্ত্রীর সুযোগ্য নেতৃত্বে করোনা মহামারিকে সফলভাবে মোকাবিলা করা হয়েছে। একটি মানুষও না খেয়ে মারা যায়নি। এছাড়া দেশে যখন ভ্যাকসিন আনা হবে তখনও তারা বলেছিল, এই ভ্যাকসিন নিলে মানুষ মারা যাবে কিন্তু এখন পর্যন্ত একজন মানুষও মারা যায়নি। তাই মন্ত্রী বিএনপি নেতাদের গোপনে না, প্রকাশ্যে ভ্যাকসিন নেওয়ার আহ্বান জানান।

এ সময় উপজেলা নির্বাহী অফিসার জয়া মারিয়া পেরেরার সভাপতিত্বে উপজেলা চেয়ারম্যান ফরিদ আহমেদসহ স্থানীয় প্রশাসন ও রাজনৈতিক নেতা-কর্মীরা উপস্থিত ছিলেন।

#

সুমন/সাহেলা/রফিকুল/আব্বাস/২০২১/১৮৫৪ ঘণ্টা

তথ্যবিবরণী নম্বর : ১০৬০

**খাদ্য ও পুষ্টির ক্ষেত্রে বাংলাদেশ অত্যন্ত শক্তিশালী অবস্থানে রয়েছে**

**---জনপ্রশাসন প্রতিমন্ত্রী**

মেহেরপুর, ২০ ফাল্গুন (৫ মার্চ) :

জনপ্রশাসন প্রতিমন্ত্রী ফরহাদ হোসেন বলেছেন, খাদ্য ও পুষ্টি ক্ষেত্রে বাংলাদেশ অত্যন্ত শক্ত অবস্থানে রয়েছে।

আজ মেহেরপুরে বাংলাদেশ কৃষি উন্নয়ন কর্পোরেশন (বিএডিসি) আয়োজিত আলু ফসলের মাল্টি লোকেশন পারফরম্যান্স যাচাইয়ের মাঠ দিবস-২০২১ এ প্রধান অতিথির বক্তৃতায় প্রতিমন্ত্রী এ কথা বলেন।

ফরহাদ হোসেন বলেন, বর্তমান সরকারের সদিচ্ছা ও সক্ষমতার কারণে বাংলাদেশ বিভিন্ন ক্ষেত্রে অভূতপূর্ব সাফল্য অর্জন করেছে। খাদ্য ও পুষ্টিতে দেশের এই শক্তিশালী অবস্থানের পিছনে কৃষি খাত গুরুত্বপূর্ণ ভূমিকা পালন করেছে।

প্রতিমন্ত্রী বলেন, সব ধরনের ষড়যন্ত্র মোকাবিলা করে দেশের উন্নয়নকে আরো এগিয়ে নিতে সকলকে একযোগে কাজ করতে হবে। তিনি বলেন, বাংলাদেশ বিশ্বে উন্নয়নের রোল মডেল। আর মেহেরপুর বাংলাদেশের রোল মডেল। স্বাস্থ্য, কৃষি, শিক্ষা, অর্থনীতিসহ বিভিন্ন ক্ষেত্রে মেহেরপুর উল্লেখযোগ্য অবস্থানে রয়েছে। এই অঞ্চলের অবস্থানকে আরো দৃঢ় করতে সকলকে নিষ্ঠা ও আন্তরিকতার সাথে কাজ করতে হবে।

মেহেরপুর জেলা প্রশাসক ড. মোহাম্মদ মুনসুর আলমের সভাপতিত্বে বিএডিসি’র চেয়ারম্যান ড. অমিতাভ সরকার, মেহেরপুরের পুলিশ সুপার এস এম মুরাদ আলী, বিএডিসি’র সদস্য পরিচালক মোঃ মোস্তাফিজুর রহমান অনুষ্ঠানে বক্তব্য রাখেন।

#

শিবলী/সাহেলা/রফিকুল/আব্বাস/২০২১/১৮৪৪ ঘণ্টা

তথ্যবিবরণী নম্বর : ১০৫৯

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২০ ফাল্গুন (৫ মার্চ) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৩ হাজার ৭১০ জনের নমুনা পরীক্ষা করে ৬৩৫ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৪৯ হাজার ১৮৪ জন।

গত ২৪ ঘণ্টায় ৬জন-সহ এ পর্যন্ত ৮ হাজার ৪৪১ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৫ লাখ ১ হাজার ১৪৪ জন।

#

দলিল/সাহেলা/রফিকুল/আব্বাস/২০২১/১৭২০ ঘণ্টা

তথ্যবিবরণী        নম্বর : ১০৫৮

**‘বঙ্গবন্ধু শেখ মুজিব কুইজ’ প্রতিযোগিতা**

**গতকালের বিজয়ীদের তালিকা**

ঢাকা, ২০ ফাল্গুন (৫ মার্চ) :

          জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষে আয়োজিত গতকালের অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার স্মার্টফোন বিজয়ী পাঁচজন হলেন: বান্দরবানের মাহমুদ হাসান, পটুয়াখালীর মিনহাজ আরাফাত, ময়মনসিংহের ফয়সাল আমিন, ঠাকুরগাঁওয়ের আবদুল আজিজ ও কিশোরগঞ্জের দীপঙ্কর ঘোষ।

গতকালের কুইজে ৬৮ হাজার ৭২৬ জন প্রতিযোগী অংশগ্রহণ করেছিলেন।

          স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা   
জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/সাহেলা/রফিকুল/আব্বাস/২০২১/১৭১৬ ঘণ্টা

তথ্যবিবরণী      নম্বর : ১০৫৭

**সাড়ে ৮ কোটি নারীর ক্ষমতায়ন করতে হবে**

**-কৃষিমন্ত্রী**

ধনবাড়ী (টাঙ্গাইল), ২০ ফাল্গুন (৫ মার্চ ):

 কৃষিমন্ত্রী ড. মো: আব্দুর রাজ্জাক আজ টাঙ্গাইলের ধনবাড়ী সরকারি কলেজে ‘নারীর ক্ষমতায়নে তথ্য ও প্রযুক্তি বিষয়ক প্রশিক্ষণ’ কর্মসূচির উদ্বোধন করেন। মহিলা ও শিশু বিষয়ক মন্ত্রণালয়ের আয়োজনে এ কর্মসূচির আওতায় ধনবাড়ী উপজেলার ৪টি ভেন্যুতে মোট ৪০০ জন নারী তথ্যপ্রযুক্তি বিষয়ে ২ মাসব্যাপী প্রশিক্ষণ পাবেন।

প্রধান অতিথির বক্তৃতায় তিনি বলেন, বর্তমান সরকারের আমলে দেশে নারীর ক্ষমতায়নে অনেক অগ্রগতি সাধিত হয়েছে। আমাদের প্রধানমন্ত্রী একজন নারী; তিনি ১৭ কোটি মানুষকে অত্যন্ত সফলভাবে নেতৃত্ব দিচ্ছেন। দেশের বিরোধীদলীয় নেত্রী, স্পিকারসহ অনেক শীর্ষপদে নারীরা আজ অধিষ্ঠিত; তবে কয়েকজন নারীর ক্ষমতায়ন হলেই হবে না। ১৭ কোটি মানুষের অর্ধেক যে নারী-প্রায় সাড়ে ৮ কোটি নারীর ক্ষমতায়ন করতে হবে। তাঁদের শিক্ষিত ও দক্ষ করে গড়ে তুলতে হবে। সে লক্ষ্যেই প্রধানমন্ত্রী শেখ হাসিনার নেতৃত্বে বর্তমান সরকার নিরলসভাবে কাজ করে যাচ্ছে। এ প্রশিক্ষণ কর্মসূচি তারই অংশ।

অনুষ্ঠানের উদ্বোধন করেন মহিলা ও শিশু বিষয়ক মন্ত্রণালয় সম্পর্কিত সংসদীয় স্থায়ী কমিটির সভাপতি মেহের আফরোজ চুমকি। অন্যান্যের মধ্যে বক্তৃতা করেন আওয়ামী লীগের শিক্ষা ও মানবসম্পদ বিষয়ক সম্পাদক শামসুন নাহার চাঁপা এবং ধনবাড়ী উপজেলা চেয়ারম্যান মো: হারুনার রশীদ হীরা।

#

কামরুল/শাহ আলম/জুলফিকার/রেজ্জাকুল/শামীম/২০২১/১৬০৮ ঘণ্টা

তথ্যবিবরণী      নম্বর : ১০৫৬

**জাতীয় বিশ্ববিদ্যালয়ে প্রথম বর্ষ স্নাতক (সম্মান)**

**ও প্রফেশনাল শ্রেণিতে ভর্তির তারিখ ঘোষণা**

ঢাকা, ২০ ফাল্গুন (৫ মার্চ ):

জাতীয় বিশ্ববিদ্যালয়ের ২০২০-২১ শিক্ষা বর্ষের প্রথমবর্ষ (সম্মান) শ্রেণিতে ভর্তির অনলাইন-আবেদন ফরম বিতরণ চলবে ৮ থেকে ২২ জুন পর্যন্ত। ২৮ জুলাই প্রথম বর্ষের ক্লাশ শুরু হবে।

এছাড়া প্রথম বর্ষের প্রফেশনাল কোর্সের অনলাইন আবেদনফরম বিতরণ চলবে ২৩ জুন থেকে ১১ জুলাই পর্যন্ত। ১২ আগস্ট থেকে প্রফেশনাল কোর্সের ক্লাশ শুরু হবে। বিস্তারিত তথ্য পাওয়া যাবে জাতীয় বিশ্ববিদ্যালয়ের ওয়েবসাইটে ([www.nu.ac.bd/admissions](http://www.nu.ac.bd/admissions))।

#

ফয়জুল/শাহ আলম/জুলফিকার/রেজ্জাকুল/শামীম/২০২১/১৫৫৪ ঘণ্টা

তথ্যবিবরণী      নম্বর : ১০৫৫

**বাংলাদেশ আন্তর্জাতিক সমুদ্র তলদেশ কর্তৃপক্ষের পরিষদ-সদস্য নির্বাচিত**

নিউইয়র্ক, ৫ মার্চ :

আন্তর্জাতিক সমুদ্র তলদেশ কর্তৃপক্ষের (আইএসএ) পরিষদ-সদস্য নির্বাচিত হয়েছে বাংলাদেশ। বাংলাদেশ আন্তর্জাতিক সমুদ্র তলদেশ কর্তৃপক্ষের কার্যকরি পরিষদের বর্তমান সভাপতিও।

চলতি বছরের পহেলা জানুয়ারি থেকে ২০২৪ সালের ৩১ ডিসেম্বর পর্যন্ত চারবছর মেয়াদে এ পরিষদ কাজ করবে। জ্যামাইকার রাজধানী কিংস্টোনে অবস্থিত আন্তর্জাতিক সমুদ্র তলদেশ কর্তৃপক্ষ জাতিসংঘের সমুদ্র আইনবিষয়ক কনভেনশনের আওতায় বিশ্ববাসীর কল্যাণে আন্তর্জাতিক সমুদ্র-তলদেশ এলাকায় খনিজসম্পর্কিত কার্যক্রম-পরিচালনা ও নিয়ন্ত্রণ করে থাকে। পরিষদটির সদস্য সংখ্যা ৩৭।

অর্থনৈতিক উন্নয়নে সমুদ্রসম্পদের পূর্ণ ব্যবহার অর্থাৎ সুনীল অর্থনীতিকে বাংলাদেশ তার সম্ভাবনার নতুন দিগন্ত হিসেবে চিহ্নিত করেছে। এছাড়া মিয়ানমার ও ভারতের সাথে সমুদ্রসীমার বিরোধনিষ্পত্তির মাধ্যমে প্রাপ্ত বিশাল সমুদ্রসীমার সদ্ব্যবহারের লক্ষ্যে কাজ করে যাচ্ছে বাংলাদেশ। সুনীল অর্থনীতির সম্ভাবনাসমূহ পরিপূর্ণভাবে ঘরে তুলতে জাতীয় সমুদ্রসীমার বাইরে বিশেষ করে আইএসএ-নিয়ন্ত্রিত এলাকায় সমুদ্র-সম্পদের ন্যায়সঙ্গত অধিকারে বাংলাদেশের পূর্ণ-প্রবেশ করা প্রয়োজন। এ কারণে আইএসএ-এর কর্মকাণ্ড বাংলাদেশের জন্য অত্যন্ত গুরুত্বপূর্ণ। আন্তর্জাতিক সমুদ্র-তলদেশ কর্তৃপক্ষের (আইএসএ) সদস্য নির্বাচিত হওয়ার ফলে সংশ্লিষ্ট বিষয়ে ভূমিকা রাখার পাশাপাশি নিজস্ব স্বার্থসংরক্ষণে বাংলাদেশের সুযোগ আরো বৃদ্ধি পাবে মর্মে আশা করা যাচ্ছে।

#

শাহ আলম/জুলফিকার/রেজ্জাকুল/শামীম/২০২১/১২০৬ ঘণ্টা

তথ্যবিবরণী      নম্বর : ১০৫৪

**সাম্প্রদায়িক অপশক্তিকে কঠোরভাবে দমন করতে হবে**

**-স্বপন ভট্টাচার্য্য**

মণিরামপুর (যশোর), ২০ ফাল্গুন (৫ মার্চ) :

পল্লী উন্নয়ন ও সমবায় প্রতিমন্ত্রী স্বপন ভট্টাচার্য্য বলেছেন, সাম্প্রদায়িক অপশক্তিকে কোনোভাবেই দেশ সেবার সুযোগ দেয়া যাবে না। এদের কঠোরভাবে দমন করতে হবে। ১৯৭১ সালে যারা বাংলাদেশের স্বাধীনতার বিরুদ্ধে ছিল, সেই আন্তর্জাতিক ও মৌলবাদী অপশক্তি মিলে ষড়যন্ত্রের মাধ্যমে বাংলাদেশ রাষ্ট্রকে অকার্যকর করার উদ্দেশ্যেই বঙ্গবন্ধুকে হত্যা করে। সে কারণেই ১৯৭৫ এর পর আমাদের রাষ্ট্রপ্রতিষ্ঠার মূলচেতনাকে বিসর্জন দিয়ে রাষ্ট্র পেছনদিকে হাঁটা শুরু করে।

প্রতিমন্ত্রী গতকাল মণিরামপুর উপজেলা পরিষদ মিলনায়তনে বাংলাদেশ পূজা উদ্‌যাপন পরিষদ উপজেলা শাখার দ্বিবার্ষিক কাউন্সিলে প্রধান অতিথির বক্তৃতায় এসব কথা বলেন।

প্রতিমন্ত্রী আরো বলেন, শেখ হাসিনার নেতৃত্বে বাংলাদেশ সাম্প্রদায়িক সম্প্রীতির উদাহরণ তৈরি করেছে। সময়ে সময়ে গুজব ছড়িয়ে সাম্প্রদায়িক হানাহানির যেকোনো অপচেষ্টা সরকার কঠোর হাতে দমন করেছে, ভবিষ্যতেও করবে।

মণিরামপুর উপজেলা পূজা উদ্‌যাপন পরিষদের ভারপ্রাপ্ত সভাপতি তুলসী দাস বসুর সভাপতিত্বে অনুষ্ঠানে বিশেষ অতিথির বক্তৃতা করেন উপজেলা আওয়ামী লীগের সভাপতি পৌর মেয়র কাজী মাহমুদুল হাসান, উপজেলা নির্বাহী কর্মকর্তা সৈয়দ জাকির হাসান এবং যশোর জেলা পূজা উদ্‌যাপন পরিষদের সভাপতি অসীম কুমার কুন্ডু প্রমুখ।

#

আহসান/শাহ আলম/জুলফিকার/রেজ্জাকুল/শামীম/২০২১/১১০৯ ঘণ্টা